
[bookmark: TextBodyBegin]Европейският парламент,
–	като взе предвид предходните си резолюции относно Сирия,
–	като взе предвид изявленията на ЗП/ВП и говорителя на ЕСВД от 11 март, 7 май и 23 юни 2025 г. относно Сирия,
–	като взе предвид заключенията на Съвета от 23 юни 2025 г. относно Сирия и заключенията на Европейския съвет от 26 юни 2025 г. относно Близкия изток,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че насилственият и разединяващ режим на Асад и терористичните групи, по-специално Даиш, в продължение на повече от десетилетие причиняваха на обществото на Сирия, характеризиращо се с религиозно и етническо многообразие, страдания, засягащи всички общности, включително арабите, кюрдите, сунитите, шиитите, алауитите, християните, друзите и язидите;
Б.	като има предвид, че през март 2025 г. започна и все още продължава вълна от широко разпространено насилие, включително сексуално насилие, по сирийското крайбрежие, насочено срещу алауитската общност, с над 1 200 цивилни жертви; като има предвид, че жените алауити са жертви на тревожна и нарастваща тенденция на масови отвличания и сексуално робство;
В.	като има предвид, че в широко разпространените сектантски сблъсъци през април 2025 г. бяха убити над 10 цивилни друзи;
Г.	като има предвид, че на 22 юни 2025 г. при самоубийствено терористично нападение срещу гръцката православна църква „Мар Елиас“ в Дамаск бяха убити най-малко 25 души и над 60 души бяха ранени, което отбеляза най-смъртоносното нападение срещу християни от години насам; като има предвид, че новосформираната ислямистка терористична групировка Сарая Ансар ал-Сунна пое отговорност за това нападение;
Д.	като има предвид, че въпреки че преходните сирийски органи дадоха уверения за защита и приобщаване на религиозните общности, последните събития подхранват климата на страх и поставят под въпрос способността на преходните органи да защитават надлежно религиозните общности;
1.	решително осъжда травматичното терористично нападение срещу църквата „Мар Елиас“ и всички заплахи срещу храмове, някои от които с историческо значение; настоятелно призовава сирийските органи да подобрят мерките за безопасност и да възстановят църквата „Мар Елиас“;
2.	решително осъжда всички нападения, насочени срещу религиозни и етнически общности, и признава засилените опасения сред тези общности седем месеца след началото на политическия преход; изразява своята солидарност с всички жертви;
3.	отбелязва със загриженост, че много членове на „Хаят Тахрир аш Шам“ (ХТШ) с тежки нарушения на правата на човека са поели роли в рамките на преходната администрация, което има потенциални последици за религиозната свобода, както е видно от повтарящите се инциденти, свързани със сирийски длъжностни лица;
4.	настоятелно призовава преходните сирийски органи да улеснят бързото, прозрачно и независимо разследване на тези актове и да предприемат всички необходими действия за прекратяване на сектантското насилие, гарантиране на търсенето на отговорност, включително чрез наказателно преследване на извършителите и способстващите фактори за нарушения на правата на човека, като например в случая с „Мар Елиас“, за отстояване на свободата на религията и за защита на всички общности;
[bookmark: _GoBack]5.	отново заявява подкрепата на ЕС, също и чрез условна отмяна на санкциите, за основан на правата на човека политически преход в Сирия, като преходното правосъдие, борбата срещу безнаказаността, забраната на произволното насилие, конституционната гаранция за приобщаващо управление и за подходящо представителство на религиозните и етническите общности, свикването на народно събрание, както и зачитането на международното право са предпоставки за успех му; призовава сирийските преходни органи да представят конкретен график за организирането на пораждащи доверие, свободни, честни и приобщаващи избори; призовава ЕС да създаде фонд за възстановяване на Сирия, при условие че се постигне осезаем напредък по тези приоритети и в координация със съответните международни институции, чрез който да се насърчават междурелигиозният диалог, разрешаването на конфликти и помирението; призовава Комисията Европейската комисия да даде приоритет на конференцията с участието на сирийското гражданско общество;
6.	настоятелно призовава Комисията и Европейската служба за външна дейност да включат защитата на религиозните общности и свободата на религията или убежденията в диалога си с преходните органи в Сирия;
7.	подчертава уязвимостта на християнските общности в Сирия и постоянните заплахи срещу поклонниците, чиято защита следва да бъде гарантирана от органите; подчертава голямото многообразие в рамките на сирийските конфесионални групи, пример за което са гръцката православна, сирийската православна, арменската апостолическа, халдейската и маронитската църкви; подчертава значението на запазването и зачитането на техния принос и приноса на други общности към сирийското религиозно и културно наследство и призовава новата политическа архитектура на Сирия да отразява това многообразие;
8.	насърчава сирийските преходни органи да постигнат напредък по нерешените въпроси, като например реституцията на религиозно имущество, конфискувано по време на режима на Асад;
9.	призовава Съвета да поддържа и да наложи по-целенасочени санкции на лицата, отговорни за нарушения на религиозната свобода в Сирия;
10.	призовава сирийските преходни органи, ЕС и държавите членки, както и международните партньори от Световната коалиция срещу Даиш, да увеличат усилията си срещу ислямисткия тероризъм, да защитят всички сирийци и да предприемат мерки във връзка с положението в лагерите „Ал-Хол“ и „Рож“; предупреждава за сериозния риск за международната сигурност, който внезапното оттегляне на САЩ от региона би причинило в този несигурен контекст; призовава за зачитане на териториалната цялост на Сирия;
11.	възлага на своя председател да предаде настоящата резолюция на ЗП/ВП, на Европейската служба за външна дейност, на Съвета и на сирийските органи.

